**DĖL PANEVĖŽIO RAJONO SAVIVALDYBĖS ŠEIMOS TARYBOS SUDARYMO IR JOS NUOSTATŲ PATVIRTINIMO**

2018 m. birželio 28 d. Nr. T-

Panevėžys

Vadovaudamasi Lietuvos Respublikos šeimos stiprinimo įstatymo 14 straipsnio 1 dalies   
3 punktu, Lietuvos Respublikos socialinės apsaugos ir darbo ministro 2012 m. lapkričio 2 d. įsakymu Nr. A1-480 „Dėl Šeimos tarybų pavyzdinių nuostatų patvirtinimo“, Lietuvos Respublikos socialinės apsaugos ir darbo ministro 2018 m. vasario 1 d. raštu Nr. (18.3-43) SD-635 „Dėl rekomendacijų“, Savivaldybės taryba n u s p r e n d ž i a:

1. Sudaryti šios sudėties Panevėžio rajono savivaldybės šeimos tarybą:
   1. Rasma Buzienė – Nevėžio bendruomenės narė;
   2. Gediminas Jankūnas – Krekenavos bazilikos rektorius, Švč. M. Marijos Ėmimo į dangų parapijos klebonas, Vadaktėlių bei Upytės parapijų administratorius;
   3. Donata Jesiūnienė – Panevėžio rajono savivaldybės administracijos tarpinstitucinio bendradarbiavimo koordinatorė;
   4. Gražina Kacevičienė – Panevėžio vyskupijos „Carito“ direktoriaus pavaduotoja;
   5. Dangyra Meškinienė – budinti globotoja;
   6. Danutė Pajėdienė – Panevėžio rajono savivaldybės poliklinikos vyriausiojo gydytojo pavaduotoja asmens sveikatos priežiūrai;
   7. Rasa Sakalauskienė – Panevėžio rajono savivaldybės administracijos direktoriaus pavaduotoja;
   8. Jolanta Smetonienė – Miežiškių bendruomenės narė;
2. Patvirtinti Panevėžio rajono savivaldybės šeimos tarybos nuostatus (pridedama).

Šis sprendimas skelbiamas Teisės aktų registre ir gali būti skundžiamas Lietuvos Respublikos administracinių bylų teisenos įstatymo nustatyta tvarka.

PATVIRTINTA

Panevėžio rajono

savivaldybės tarybos

2018 m. birželio 28 d.

sprendimu Nr. T-

**PANEVĖŽIO RAJONO SAVIVALDYBĖS ŠEIMOS TARYBOS NUOSTATAI**

**I SKYRIUS**

**BENDROSIOS NUOSTATOS**

1. Panevėžio rajono savivaldybės šeimos tarybos (toliau – šeimos taryba) nuostatai reglamentuoja prie Panevėžio rajono savivaldybės tarybos veikiančios šeimos tarybos funkcijas, teises ir darbo organizavimą.

2. Šeimos taryba – prie Panevėžio rajono savivaldybės tarybos visuomeniniais pagrindais veikiantis patariamasis kolegialus organas.

3. Šeimos taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Nacionaliniu susitarimu dėl šeimai palankios aplinkos kūrimo, Savivaldybės tarybos veiklos reglamentu, Savivaldybės tarybos sprendimais, Savivaldybės mero potvarkiais, kitais teisės aktais ir šiais nuostatais.

4. Vykdydama savo veiklą šeimos taryba bendradarbiauja su valstybės ir savivaldybės institucijomis ir įstaigomis, nevyriausybinėmis organizacijomis, kurios dirba su šeimomis ar joms atstovauja.

II SKYRIUS

šeimos TARYBOS TIKSLAS IR FUNKCIJOS

5. Šeimos tarybos tikslas – padėti įgyvendinti savivaldybės funkcijas kuriant šeimai palankią aplinką savivaldybėje ir stiprinti bendradarbiavimą tarp savivaldybės institucijų ar įstaigų ir nevyriausybinių organizacijų, dirbančių su šeimomis ar joms atstovaujančių.

6. Siekdama įgyvendinti savo veiklos tikslą, šeimos taryba vykdo šias funkcijas:

6.1. analizuoja, stebi ir vertina savivaldybės teisės aktų, turinčių įtakos šeimų padėčiai savivaldybėje, rengimą ir įgyvendinimą;

6.2. teikia Savivaldybės tarybai pasiūlymus dėl savivaldybės prioritetų, susijusių su šeimai palankios aplinkos savivaldybėje kūrimu, nustatymo ir šeimoms aktualių klausimų sprendimo, taip pat dėl:

6.2.1. paslaugų ir infrastruktūros šeimai, nėščiosioms, vaikams (įskaitant viešąjį transportą, žaidimų aikšteles kiemuose, vaikų priežiūros kambarius darbovietėse ir pan.) savivaldybėje plėtros;

6.2.2. teigiamo visuomenės požiūrio į šeimą stiprinimo;

6.2.3. šeimos socialinės gerovės ir materialaus saugumo užtikrinimo;

6.2.4. sąlygų įgyvendinti šeimos prokreacinę funkciją gerinimo;

6.2.5. šeimos narių globos ir darbo derinimo;

6.2.6. saugios aplinkos šeimoje ir šeimai kūrimo ir stiprinimo;

6.2.7. viešųjų paslaugų šeimoms prieinamumo ir efektyvumo gerinimo;

6.2.8. kitų šeimoms aktualių klausimų;

6.3. teikia savivaldybės institucijoms ir įstaigoms pasiūlymus dėl veiksmų kuriant šeimai palankią aplinką savivaldybėje tobulinimo;

6.4. kartą per metus informuoja Savivaldybės tarybą apie savo veiklą;

6.5. informuoja visuomenę apie šeimos tarybos tikslus ir veiklą;

6.6. vykdo kitas teisės aktų nustatytas funkcijas.

III SKYRIUS

ŠeimoS TARYBOS TEISĖS

7. Šeimos taryba, vykdydama jai pavestas funkcijas, turi teisę:

7.1. dalyvauti Savivaldybės tarybos, Savivaldybės administracijos struktūrinių padalinių posėdžiuose, kuriuose svarstomi su šeima susiję klausimai;

7.2. gauti iš valstybės ir savivaldybės institucijų ir įstaigų informaciją šiuose nuostatuose numatytoms šeimos tarybos funkcijoms vykdyti;

7.3. kviesti į savo posėdžius valstybės ir savivaldybės institucijų ir įstaigų, nevyriausybinių organizacijų ir kitų įstaigų atstovus, nepriklausomus ekspertus;

7.4. organizuoti diskusijas savivaldybėje šeimoms aktualiais klausimais;

7.5. dalytis patirtimi su kitų savivaldybių šeimos tarybomis;

7.6. bendradarbiauti su kitomis savivaldybėje veikiančiomis patariamosiomis tarybomis.

IV SKYRIUS

Šeimos TARYBOS DARBO ORGANIZAVIMAS

8. Šeimos taryba sudaroma ir jos sudėtis keičiama Savivaldybės tarybos sprendimu Savivaldybės tarybos kadencijos laikotarpiui.

9. Šeimos taryba sudaroma visuomeniniais pagrindais. Šeimos taryba sudaroma iš   
4 savivaldybės institucijų ir jos įstaigų atstovų ir 6 nevyriausybinių organizacijų, bendruomenių, kurios dirba su šeimomis ar joms atstovauja, atstovų.

10. Šeimos tarybos pirmininką ir pirmininko pavaduotoją šeimos taryba iš savo narių išsirenka pirmojo posėdžio metu. Jeigu šeimos tarybos pirmininku išrenkamas nevyriausybinių organizacijų atstovas, tai šeimos tarybos pirmininko pavaduotojas turi būti renkamas iš savivaldybės institucijų ar įstaigų atstovų, ir atvirkščiai.

11. Šeimos tarybos nario įgaliojimai nutrūksta, jeigu:

11.1. šeimos tarybos narys atsistatydina savo noru;

11.2. nutrūksta jo darbo (tarnybos) santykiai atstovaujamoje savivaldybės institucijoje ar įstaigoje;

11.3. jis atšaukiamas jį delegavusios institucijos iniciatyva.

12. Pagrindinė šeimos tarybos veiklos forma yra posėdžiai.

13. Šeimos tarybos posėdžiai šaukiami prireikus, bet ne rečiau kaip kas 3 mėnesiai. Posėdžius šaukia šeimos tarybos pirmininkas, kai jo nėra, – pirmininko pavaduotojas.

14. Šeimos tarybos darbui vadovauja šeimos tarybos pirmininkas, kai jo nėra, – pirmininko pavaduotojas.

15. Šeimos tarybos pirmininkas:

15.1. organizuoja šeimos tarybos darbą ir atsako už jai pavestų funkcijų vykdymą;

15.2. nustato šeimos tarybos posėdžio laiką ir vietą;

15.3. pasirašo šeimos tarybos posėdžio protokolus, kitus dokumentus, susijusius su šeimos tarybos veikla;

15.4. kontroliuoja šeimos tarybos pasiūlymų ir išvadų pateikimą Savivaldybės tarybai, kitoms savivaldybės institucijoms ir įstaigoms;

15.5. veikia šeimos tarybos vardu, atstovauja jai Savivaldybės taryboje, kitose institucijose ir organizacijose arba įgalioja tai daryti kitus šeimos tarybos narius;

15.6. prireikus duoda pavedimus kitiems šeimos tarybos nariams.

16. Šeimos tarybos sekretorius skiriamas Savivaldybės tarybos sprendimu. Jis nėra šeimos tarybos narys.

17. Šeimos tarybos sekretorius:

17.1. kviečia šeimos tarybos narius į pirmąjį posėdį per 1 mėnesį nuo šeimos tarybos sudarymo;

17.2. informuoja šeimos tarybos narius apie posėdžio laiką, vietą ir pateikia posėdžio darbotvarkę;

17.3. parengia ir pateikia šeimos tarybai būtinus dokumentus svarstomu klausimu;

17.4. rašo posėdžio protokolą;

17.5. pasirašo šeimos tarybos posėdžio protokolą;

17.6. organizuoja šeimos tarybos pasiūlymų ir išvadų pateikimą Savivaldybės tarybai, kitoms savivaldybės institucijoms ir įstaigoms.

18. Šeimos taryba sprendimus priima posėdyje dalyvaujančių narių balsų dauguma (šeimos tarybos sekretorius neturi balso teisės). Jeigu balsai pasiskirsto po lygiai, lemia šeimos tarybos pirmininko (kai jo nėra, – šeimos tarybos pirmininko pavaduotojo) balsas. Jeigu šeimos tarybos narys nesutinka su šeimos tarybos narių priimtu sprendimu ir balsuoja prieš, jo atskira nuomonė įrašoma šeimos tarybos posėdžio protokole.

19. Šeimos tarybos sprendimai įforminami šeimos tarybos posėdžių protokolais.

20. Šeimos tarybos sprendimai yra rekomendacinio pobūdžio.

V SKYRIUS

BAIGIAMOSIOS NUOSTATOS

21. Šeimos tarybos protokolai ir kiti dokumentai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.

22. Šeimos tarybą techniškai aptarnauja Savivaldybės administracijos direktoriaus įsakymu paskirtas Savivaldybės administracijos skyrius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PANEVĖŽIO RAJONO SAVIVALDYBĖS ADMINISTRACIJOS TARPINSTITUCINIO BENDRADARBIAVIMO KOORDINATORIUS**

Panevėžio rajono savivaldybės tarybai

**AIŠKINAMASIS RAŠTAS DĖL SPRENDIMO „DĖL PANEVĖŽIO RAJONO SAVIVALDYBĖS ŠEIMOS TARYBOS SUDARYMO IR JOS NUOSTATŲ PATVIRTINIMO“ PROJEKTO**

2018 m. birželio 8 d.

Panevėžys

**Projekto rengimą paskatinusios priežastys.**

2018 m. kovo 1 d. įsigaliojo Lietuvos Respublikos šeimos stiprinimo įstatymas, kurio tikslas – sudaryti teisines ir organizacines prielaidas stiprinti šeimos institutą, įtvirtinti šeimos politikos įgyvendinimą užtikrinančias institucijas, apibrėžti pagrindines jų funkcijas ir numatyti šeimos stiprinimo organizavimą taikant šeimos politikos formavimo bei įgyvendinimo sistemą.

Sprendimo projektas parengtas vadovaujantis Lietuvos Respublikos šeimos stiprinimo įstatymo 14 straipsnio 1 dalies 3 punktu, Lietuvos Respublikos socialinės apsaugos ir darbo ministro 2012 m. lapkričio 2 d. įsakymu Nr. A1-480 „Dėl Šeimos tarybų pavyzdinių nuostatų patvirtinimo“, Lietuvos Respublikos socialinės apsaugos ir darbo ministro 2018 m. vasario 1 d. raštu Nr. (18.3-43) SD-635 „Dėl rekomendacijų“.

**Sprendimo projekto esmė ir tikslai.**

2012 m. patvirtinus Šeimos tarybų pavyzdinius nuostatus, savivaldybėse pradėtos steigti šeimos tarybos. Šeimos taryba – prie Savivaldybės tarybos visuomeniniais pagrindais veikiantis patariamasis kolegialus organas, kurio tikslas – padėti įgyvendinti savivaldybės funkcijas kuriant šeimai palankią aplinką savivaldybėje ir stiprinti bendradarbiavimą tarp savivaldybės institucijų ar įstaigų ir nevyriausybinių organizacijų, bendruomenių, seniūnijų ar seniūnaitijų, turinčių įtaką šeimoms.

Šiuo sprendimo projektu siūloma sudaryti Panevėžio rajono savivaldybės šeimos tarybą ir patvirtinti Panevėžio rajono savivaldybės šeimos tarybos nuostatus.

**Kokių pozityvių rezultatų laukiama.**

Didėjant visuomenės sąmoningumui, auga pilietiškumas ir aktyvumas. Buriasi bendruomenės, kuriasi nevyriausybinės organizacijos, kurių veikla tampa svarbesnė priimant sprendimus. Šeimos taryboje bus galimybė pateikti aktyvių bendruomenės narių pasiūlymus, pastabas, idėjas kuriant šeimai palankią aplinką ir sąlygas šeimos gerovei vystytis. Periodiniai susitikimai užtikrins galimybes išsakyti problemas ir lūkesčius, svarstyti bei teikti pasiūlymus Savivaldybės tarybai ir taip užtikrinti demokratijos principų įgyvendinimą šeimos gerovės srityje.

**Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta.**

Neigiamų pasekmių nenumatoma.

**Kokius galiojančius teisės aktus būtina pakeisti ar panaikinti, priėmus teikiamą projektą.**

Nereikia.

**Reikiami paskaičiavimai, išlaidų sąmatos bei finansavimo šaltiniai, reikalingi sprendimui įgyvendinti.**

Nereikia.

Koordinatorė                                                                                   Donata Jesiūnienė